**ΙΣΤΟΡΙΑ Β΄ ΤΑΞΗΣ ΓΕΝΙΚΟΥ ΛΥΚΕΙΟΥ**

**3ο ΘΕΜΑ**

Συνδυάζοντας τις ιστορικές σας γνώσεις με τις απαραίτητες πληροφορίες από το κείμενο που σας δίνεται, να απαντήσετε στα ερωτήματα που ακολουθούν:

**α.** Ποιο φυσικό γεγονός έδωσε την αφορμή για την έναρξη της εικονομαχίας και πώς ερμηνεύτηκε από τον αυτοκράτορα Λέοντα Γ΄ τον Ίσαυρο; (μονάδες 13)

**β.** Σε ποιες ενέργειες προέβη ο αυτοκράτορας αμέσως μετά και ποιες αντιδράσεις προκάλεσε;

(μονάδες 12)

**Μονάδες 25**

**ΚΕΙΜΕΝΟ**

Είναι αξιομνημόνευτο αυτό που συνέβη εκείνα τα χρόνια κοντά στα νησιά που λέγονται Θήρα και Θηρασία […]. Το καλοκαίρι εκτόξευσε ο θαλάσσιος βυθός πάρα πολύν ατμώδη καπνό, από τον οποίο πύκνωσε πολύ η μάζα του αέρα και άναψε φωτιά και μετά τη φωτιά εκβράστηκαν κισσηρώδεις λίθοι[[1]](#footnote-1) […]. Η θαλάσσια περιοχή εκείνη είχε καλυφθεί ολόκληρη από το πλήθος των αναδυομένων λίθων και είχαν φθάσει από εκεί μέχρι την Άβυδο και τα παράλια της Μικράς Ασίας, ενώ έκαιγε το νερό εκεί τριγύρω τόσο, ώστε να μην μπορεί καν να το αγγίξει κάποιος. Λέγεται πως, μόλις τα άκουσε αυτά ο βασιλέας, τα εξέλαβε ως μηνύματα θείας οργής και σκεπτόταν ποια αιτία να τα προκάλεσε. Από εκεί λοιπόν στράφηκε κατά της ευσεβείας και μελετούσε την καθαίρεση των ιερών εικονισμάτων, κακώς πιστεύοντας ότι τάχα, από την ύπαρξη και την προσκύνησή τους έγινε το παράδοξο γεγονός. Επιχειρούσε λοιπόν να διδάξει στον λαό το δικό του δόγμα και πολλοί θρηνούσαν για την ύβρη κατά της εκκλησίας. Γι’ αυτό και οι κάτοικοι της Ελλάδας και των Κυκλάδων νήσων, διαφωνώντας με την ασέβεια, στασιάζουν κατά του αυτοκράτορα.

Νικηφόρος Πατριάρχης Κωνσταντινουπόλεως[[2]](#footnote-2), *Ιστορία Σύντομος*, (μτφρ. Λ. Κωσταρέλλη), Κανάκης, Αθήνα 1994, σ. 136, 138.

1. Ηφαιστειογενή πετρώματα, ελαφρόπετρες. [↑](#footnote-ref-1)
2. Ο Νικηφόρος Πατριάρχης γεννήθηκε το 758 στην Κωνσταντινούπολη και έζησε ολόκληρη τη ζωή του στα χρόνια της εικονομαχίας. [↑](#footnote-ref-2)